APIA acordă sprijinul financiar pentru motorină
Peste 119,899 milioane lei este suma acordată de APIA ca sprijin financiar unui număr de 17.794 de beneficiari pentru motorina aferentă trimestrului IV al anului 2023. Informațiile au fost furnizate de către Agenția de Plăți și Intervenție pentru Agricultură (APIA), într-un comunicat de presă transmis miercuri.
"Agenţia de Plăţi şi Intervenţie pentru Agricultură (APIA), prin intermediul Centrelor Judeţene, efectuează plata ajutorului de stat la motorina utilizată în agricultură pentru perioada 1 octombrie – 31 decembrie 2023 (trimestrul IV/2023), în conformitate cu prevederile HG nr. 1174/2014 şi OMADR nr.1727/2015, cu modificările şi completările ulterioare. Valoarea ajutorului de stat acordat sub formă de rambursare este de 119.899.657,00 lei şi se acordă unui număr de 17.794 beneficiari, pentru cantitatea de 78.416.997,403 litri de motorină determinată", se menţionează în comunicat.
Din valoarea totală a ajutorului de stat, cea mai mare parte, aproximativ 104,508 milioane de lei, va fi alocată sectorului vegetal pentru perioada 1 octombrie – 31 decembrie 2023. De asemenea, sectorul zootehnic va beneficia de suma de 15,391 milioane lei.
Conform sursei citate, cantitatea maximă de motorină anuală ce poate fi decontată este de 410.000.000 litri pe an. Asta prevede anexa la Hotărârea de Guvern nr. 1174/2014, cu modificările și completările ulterioare.
S-au deblocat plățile pentru subvențiile fermierilor
Vineri, ministrul Agriculturii, Florin Barbu, a anunțat că APIA a deblocat plățile și s-a autorizat plata a 1,5 miliarde de lei.
"În această săptămână, APIA a autorizat la plată pentru fermieri suma totală de aproximativ 1,5 miliarde de lei, ce reprezintă intervenţiile de plăţi directe, ajutoarele naţionale tranzitorii în sectorul vegetal, zootehnic, precum şi măsurile de dezvoltare rurală", a scris, vineri, pe Facebook, Florin Barbu.
Ministrul Agriculturii a specificat că fermierilor din sectorul vegetal li se vor vira în conturi suma de 528.160.723,12 lei. În timp ce celor din sectorul zootehnic le vor fi virate 964.245.374,84 lei. Ministrul a anunțat că plățile pentru sectorul zootehnic vizează sprijinul cuplat pe venit pentru vaci de lapte, carne de vită, ovine și caprine.
Altfel, Comisia Europeană a acceptat modificarea politicii agricole comune. Ministrul Florin Barbu, a reușit să obțină o victorie importantă la Bruxelles, în urma eforturilor susținute ale fermierilor.
Barbu a menționat că a făcut modificările la rotația culturilor. Și că terenul lăsat pârloagă a fost acceptat de comisie, așa cum a promis. El a explicat că în cadrul Consiliului AGRIFISH a cerut modificarea Regulamentului (UE) 2021/2115 privind rotația culturilor (GAEC 7) și 4% pârloagă (GAEC8). Iar propunerea sa a fost aprobată de comisie. Barbu a subliniat că rolul lor este să găsească soluții care să îi sprijine pe fermieri și că împreună au reușit să facă acest lucru. De asemenea, el a menționat că într-un comentariu anterior, a prezentat angajamentul față de fermieri, luat săptămâna trecută.